**SVEUČILIŠTE U ZAGREBU**

**MUZIČKA AKADEMIJA**

Trg Republike Hrvatske 12

Klasa: 640-01/20-2/2

Urbroj: 251-79-1-20-10

**Z A P I S N I K**

2. sjednice **VIJEĆA AKADEMIJE** u ak. god. 2020./2021., koja je održana u srijedu 11. 11. 2020., na Trgu Republike Hrvatske 12, Zagreb, u dvorani *Blagoje Bersa* s početkom u 11:00 sati.

**Predložen je i usvojen sljedeći DNEVNI RED:**

1. **USVAJANJE ZAPISNIKA S PROŠLE SJEDNICE**
2. **IZVJEŠĆE DEKANA ZA AK .GOD. 2019./2020.**
3. **FINANCIJSKI PLAN ZA 2021. – 2023.**
4. **USVAJANJE PRAVILNIKA O IZDAVAČKOJ DJELATNOSTI**
5. **STUDENTSKA PROBLEMATIKA**
6. **KADROVSKA PITANJA**
7. **RAZNO**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**AD 1) USVAJANJE ZAPISNIKA S PROŠLE SJEDNICE**

Zapisnik s prošle sjednice usvojen bez primjedbi.

**AD 2) IZVJEŠĆE DEKANA ZA AK. GOD. 2019./2020.**

Dekan čita Izvješće dekana o radu za ak. god. 2019./2020. Otvorena je rasprava na kojoj nije bilo primjedbi.

Vijeće Akademije jednoglasno, s pljeskom, donosi **ODLUKU: Usvaja se Izvješće dekana o radu za ak. god. 2019./2020.**

**AD 3) FINANCIJSKI PLAN ZA 2021. i PROJEKCIJA PLANA ZA 2022. i 2023.**

Dekan iznosi detalje Financijskog plana za 2021**.** i projekciju plana za 2022. i 2023. Otvorena je rasprava na kojoj nije bilo primjedbi.

Vijeće Akademije jednoglasno donosi **ODLUKU: Usvaja se prijedlog Financijskog plana za 2021. i projekcija plana za 2022. i 2023., koji čine sastavni dio ovog Zapisnika.**

**AD 4) USVAJANJE PRAVILNIKA O IZDAVAČKOJ DJELATNOSTI**

Na prijedlog Povjerenstva za izdavačku djelatnost dekan i voditeljica Knjižnice iznose detalje Pravilnika o izdavačkoj djelatnosti, čiji nacrt je donesen u ožujku 2018., a sada se dopunjava sitnim promjenama. Otvorena je rasprava na kojoj nije bilo primjedbi.

Vijeće Akademije jednoglasno donosi **ODLUKU: Usvaja se Pravilnik o izdavačkoj djelatnosti, koji čini sastavni dio ovog Zapisnika.**

**AD 5) STUDENTSKA PROBLEMATIKA**

**5.1. MOLBE STUDENATA**

Prodekan za nastavu iznosi molbu studenta Brune Škrapića. Vijeće Akademije jednoglasno donosi **ODLUKU: Usvaja se molba studenta Brune Škrapića za mirovanje ak. god. 2020./2021.**

**AD 6) KADROVSKA PITANJA**

**6.1. IZBORI U ZVANJA**

Imenuje se Izborno povjerenstvo u sastavu: Radovinović, Ćiković, Perišić.

**6.1.1. Izvješće podnosi doc. dr. sc. Monika Jurić Janjik.**

-2-

Vijeće Akademije raspisalo je 17. 6. 2020. natječaj za izbor u naslovno znanstveno-nastavno zvanje docent za područje humanističkih znanosti, polje znanost o umjetnosti, grana muzikologija i etnomuzikologija, za muzikološke predmete, na Odsjeku za muzikologiju – 1 izvršitelj bez zasnivanja radnog odnosa. Pristupnica: dr. sc. Lucija Konfic.

Matični odbor za područje humanističkih znanosti dana 8. 3. 2018. donio je odluku o izboru u znanstveno zvanje da se dr. sc. Lucija Konfic izabere u znanstveno zvanje znanstvenog suradnika u znanstvenom području humanističkih znanosti – polje znanost o umjetnosti.

Nakon provedenog natječajnog postupka i pozitivno ocijenjenog nastupnog predavanja održanog 12. listopada 2020. g., mišljenje je stručnog povjerenstva da pristupnica dr. sc. Lucija Konfic ispunjava sve uvjete natječaja za izbor u naslovno znanstveno-nastavno zvanje docenta za područje humanističkih znanosti, polje znanost o umjetnosti, grana muzikologija i etnomuzikologija, za muzikološke predmete, na Odsjeku za muzikologiju.

Vijeće Akademije, nakon tajnog glasanja, donosi **ODLUKU: 1. Dr. sc Lucija Konfic bira se u naslovno znanstveno-nastavno zvanje docenta za područje humanističkih znanosti, polje znanost o umjetnosti, grana muzikologija i etnomuzikologija, za muzikološke predmete, na Odsjeku za muzikologiju.**

**2. Odluka je pravovaljana nakon potvrđivanja od strane Vijeća društveno-humanističkog područja Sveučilišta u Zagrebu.**

**6.2. ISPUNJAVANJE UMJETNIČKE KOMPONENTE**

**6.2.1. Izvješće podnosi prof. art. Đuro Tikvica.**

Sveučilište Jurja Dobrile u Puli, Muzička akademija dana 6. 3. 2020. g. raspisalo je natječaj za izbor jednog izvršitelja / izvršiteljice u umjetničko-nastavno zvanje i na radno mjesto docenta iz umjetničkog područja, polje glazbene umjetnosti, grana reprodukcija glazbe – sviranje, za kolegij Komorna glazba, korepeticija, na neodređeno vrijeme u punom radnom vremenu. Ispravak natječaja objavljen je u Narodnim novinama 17. 7. 2020. na način da se da se briše riječ korepeticija. Pristupnik: Sandro Vešligaj, poslijedoktorand.

Mišljenje stručnog povjerenstva je da pristupnik Sandro Vešligaj ispunjava umjetničkukomponentu umjetničko-nastavnog zvanja za izbor u zvanje docenta za umjetničko područje, polje glazbena umjetnost, grana reprodukcija glazbe – sviranje.

Vijeće Akademije, nakon usmenog glasanja, donosi **MIŠLJENJE: 1. Pristupnik Sandro Vešligaj ispunjava umjetničku komponentu umjetničko - nastavnog zvanja za izbor u zvanje docenta za umjetničko područje, polje glazbena umjetnost, grana reprodukcija glazbe – sviranje, za kolegij Komorna glazba.**

**2. Postupak se nastavlja na Matičnom odboru za umjetničko područje.**

**6.2.2. Izvješće podnosi prof. Mašić.**

Katoličko bogoslovni fakultet u Zagrebu je dana 10. 6. 2020. g. raspisao natječaj za izbor jednog izvršitelja (m/ž) na radno mjesto I. vrste u umjetničko – nastavnom zvanju – docent, u umjetničkom području, umjetničkom polju: glazbena umjetnost, umjetničkoj grani: reprodukcija glazbe, na neodređeno vrijeme, s punim radnim vremenom, na Katedri liturgike za potrebe Instituta za crkvenu glazbu. Pristupnici: Milan Hibšer i Bianca Kolopar.

Mišljenje stručnog povjerenstva je da pristupnik Milan Hibšer ispunjava umjetničkukomponentu umjetničko-nastavnog zvanja za izbor u zvanje docenta za umjetničko područje, polje glazbena umjetnost, grana reprodukcija glazbe – sviranje.

Vijeće Akademije, nakon usmenog glasanja, donosi **MIŠLJENJE: 1. Pristupnik Milan Hibšer ispunjava umjetničku komponentu umjetničko-nastavnog zvanja za izbor u zvanje docenta za umjetničko područje, polje glazbena umjetnost, grana reprodukcija glazbe - sviranje.**

**2. Postupak se nastavlja na Matičnom odboru za umjetničko područje.**

**6.2.3. Izvješće podnosi prof. Mašić.**

Katoličko bogoslovni fakultet u Zagrebu je dana 22. 1. 2020.g. raspisao natječaj za izbor jednog izvršitelja (m/ž) na radno mjesto I. vrste u umjetničko-nastavnom zvanju izvanrednog

-3-

profesora, u umjetničkom području, umjetničkom polju: glazbena umjetnost, umjetničkoj grani: reprodukcija glazbe, na neodređeno vrijeme, s punim radnim vremenom, na Katedri liturgike.

Pristupnica: doc. mr. art. Ruža s. Domagoja Ljubičić.

Mišljenje stručnog povjerenstva je da pristupnica doc. mr. art. Ruža s. Domagoja Ljubičić ispunjava umjetničkukomponentu umjetničko-nastavnog zvanja za izbor u zvanje izvanrednog profesora za umjetničko područje, polje glazbena umjetnost, grana reprodukcija glazbe – sviranje, za predmete Gregorijansko pjevanje - psalmodija i Vježbe za liturgijska slavlja.

Vijeće Akademije, nakon usmenog glasanja, donosi **MIŠLJENJE: 1.** Pristupnica **doc. mr. art. Ruža s. Domagoja Ljubičić ispunjava umjetničku komponentu umjetničko-nastavnog zvanja za izbor u zvanje izvanrednog profesora za umjetničko područje, polje glazbena umjetnost, grana reprodukcija glazbe - sviranje.**

**2. Postupak se nastavlja na Matičnom odboru za umjetničko područje.**

**6.3. REIZBORI U ZVANJA**

**6.3.1.** Pokreće se postupak reizbora za **doc. art. Simona Petera Dešpalja**, na radno mjesto docenta, a koji je zadnji puta izabran na postojeće radno mjesto 11. 12. 2015.g. **II.** Za provedbu postupka reizbora doc. art. Simona Petera Dešpalja na radno mjesto docenta imenuje se stručno povjerenstvo u sastavu: izv. prof. art. Martina Zadro, predsjednik, izv. prof. art. Tomislav Fačini, član, nasl. red. prof. art. Giorgio Surian, vanjski član.

**6.3.2.** Pokreće se postupak reizbora za **red. prof. art. Krešimira Lazara**, na radno mjesto redovitog profesora, a koji je zadnji puta izabran na postojeće radno mjesto 08. 12. 2015. g.

**II.** Za provedbu postupka reizbora red. prof. art. Krešimira Lazara na radno mjesto redovitog profesora imenuje se stručno povjerenstvo u sastavu: red. prof. art. Anđelko Krpan, predsjednik, red. prof. art. Goran Končar, član, red. prof. art. Valter Dešpalj, vanjski član.

**6.3.3.** Pokreće se postupak reizbora za **izv. prof. art. Bánka Harkaya**, na radno mjesto izvanrednog profesora, a koji je zadnji puta izabran na postojeće radno mjesto 11. 12. 2015. g.

**II.** Za provedbu postupka reizbora izv. prof. art. Bánka Harkaya na radno mjesto izvanrednog profesora imenuje se stručno povjerenstvo u sastavu: red. prof. art. Žarko Perišić, predsjednik, izv. prof. art. Boštjan Lipovšek, član, nasl. izv. prof. art. Marin Zokić, vanjski član.

**6.4. POKREĆE SE POSTUPAK UTVRĐIVANJA KRITERIJA IZVRSNOSTI**

Odsjek za duhačke instrumente predlaže da se redovitom profesoru u trajnom zvanju **Branku Mihanoviću** produlji radni odnos nakon što navrši 67 godina života u ak. god. 2020./2021.

Vijeće Akademije analizirajući dosadašnji umjetnički i pedagoški rad nastavnika te nastavne potrebe Akademije utvrđuje postojanje potrebe za nastavkom rada redovitog profesora u trajnom zvanju Branka Mihanovića i predviđenog prestanka radnog odnosa krajem ak. god. 2020./2021. u kojoj navršava 67 godina života.

Vijeće Akademije donosi **ODLUKU: Utvrđuje se potreba za nastavkom rada nakon navršene 67. godine života redovitog profesora u trajnom zvanju Branka Mihanovića, kojemu radni odnos treba prestati 30. 9. 2021. g.**

**2. Ugovor o radu na određeno vrijeme s imenovanim bi se zaposlenikom zaključio u periodu od 1. 10. 2021. do 30. 9. 2023. s mogućnošću produljenja u dvogodišnjem mandatu.**

**3. U svrhu nastavka rada imenovanog profesora nakon što navrši 67 godina života predlaže se pokretanje postupka ispunjavanja kriterija umjetničke i nastavne izvrsnosti.**

**4. Za utvrđivanje kriterija izvrsnosti imenuje se stručno povjerenstvo, u sastavu: red. prof. art. Dragan Sremec, red. prof. art. Marina Novak, prof. emeritus Tonko Ninić, vanjski član.**

**5. Izvješće o ispunjavanju kriterija izvrsnosti dostavit će se uz cjelokupnu predmetnu dokumentaciju nadležnom Matičnom odboru i nadležnom Vijeću područja na daljnji postupak.**

-4-

**AD 7) RAZNO**

**7.1.** Dekan najavljuje da će zbog epidemioloških mjera zgrada Akademije biti zatvorena 13 dana, od 24. 12. 2020. do 6. 1. 2021. te neće biti božićnog domjenka. Održavanje Svečane sjednice povodom Dana Akademije 13. 1. 2021. malo je vjerojatno te ovisi o razvoju epidemijske situacije.

**7.2.** Minutom šutnje odana je počast preminulom umjetniku i našem bivšem studentu Goranu Listešu.

Dovršeno u 13:00 sati

Zapisnik sastavio: D E K A N:

Boris Bernik, tajnik red. prof. art. Igor Lešnik, v. r.

red. prof. u tr. zv. Igor Lešnik, dekan

VIJEĆU AKADEMIJE, ovdje

**IZVJEŠĆE DEKANA ZA AK. GOD. 2019./2020.**

U skladu s člankom 15. stavak 5. Statuta Muzičke akademije podnosim Vijeću Akademije godišnje izvješće za razdoblje od 1. listopada 2019. do 31. listopada 2020.

**Uvod**

U godišnjim izvješćima dekani običavaju izlagati redoslijedom svojih programa rada iz postupka za izbor na funkciju dekana navodeći:

* što od planiranog je ostvareno te koji su problemi riješeni;
* što još preostaje za ostvariti;
* što je novo uočeno ili se pojavilo kao problem;
* do promjene kojih okolnosti te do kojih novih ideja i spoznaja relevantnih za budućnost Akademije je u međuvremenu došlo.

Prvu godinu mandata ove uprave obilježavaju događaji koje nije mogao predvidjeti ni najdalekovidniji program rada. Epidemijskoj krizi suprotstavili smo se protokolima koji bi trebali očuvati vrijednosti našeg višestoljetnog načina rada, ali i ukazati na nove mogućnosti koje nameće potreba prilagodbe novonastalim situacijama. Pritom učimo i griješimo. Nitko od nas još nije bio u ovakvim okolnostima pa će i godišnje izvješće dekana formalno i sadržajno biti malo drugačije nego prethodnih godina.

Prioriteti u protekloj akademskoj godini nametnuli su se redoslijedom važnosti drugačijim od predviđenoga dekanskim programom rada:

1. krizna organizacija nastave i rada;
2. rješavanje kadrovskih pitanja;
3. upravljanje financijskom situacijom;
4. problematika zgrade.

Zahvaljujem svim voditeljima ureda i službi te prodekanicama i prodekanima na njihovim godišnjim izvješćima na kojima se činjenično i podatkovno temelji ovaj tekst. Stotine stranica informacija i podatka pretačem u – nadam se - sadržajno pristupačan tekst kojeg je većina istodobno i narativno godišnje izvješće rektoru Sveučilišta.

1. **Ustroj i upravljanje Akademijom**

U ak. god. 2019./2020. nije se mijenjala organizacija tijela Akademije, ali se Uprava Akademije izmijenila u cijelosti, u Vijeću pročelnika došlo je do promjene većine pročelnika, promijenili su se voditelji komorne glazbe, korepeticije, klavira obligatno kao i voditelji nastavne satnice. Vijeće pročelnika održalo je 12 sjednica kao i Vijeće Akademije. Po prvi puta u povijesti Akademije sjednice ovih tijela održavane su i na daljinu.

Sve odluke Vijeća MA-a u ak. god. 2019./2020. bile su i provedene, a glavne značajke uspješnog rada u proteklom razdoblju bile su: pravodobni početci sjednica, konstantan kvorum, dobre pripreme dnevnog reda, smanjivanje opsega delegirane odgovornosti prema Vijeću u radu natječajnih povjerenstava te u nekoliko navrata vrlo dugačke ponovljene diskusije uglavnom o aspektima pandemijske krize i njihovom odrazu na našu nastavu, ispite i organizaciju rada u zgradi i na daljinu.

Tijekom ak. god. '19./'20. održano je 57 sastanaka dekanskog kolegija. Uprava se u svom radu trudila biti dostupna te brzo i usklađeno reagirati na upite, prijedloge ili pritužbe zaposlenika i studenata, poglavito u području svakodnevnoga operativnog rada. Uz odgovor na svaki telefonski poziv ili elektroničku poruku, osim onog jednog dana otvorenih vrata krajem siječnja, vrata dekanskog ureda bila su otvorena za sastanke s djelatnicima i studentima prema potrebi ili zahtjevu. S obzirom na personalne promjene koje će uslijediti radi odlaska u mirovinu nekoliko vodećih djelatnika u administraciji, dekan je preuzeo i dio obveza glavnog tajnika, poglavito u rukovođenju stručnim službama te dijelu poslova vezanih za dovršetak otklanjanja nedostataka u izgradnji zgrade.

1. **Opći akti**

U ak. god. 2019./2020. Vijeće Akademije donijelo je sljedeće normativne akte:

* Poslovnik o radu Vijeća Akademije, Financijski plan 2020. – 2022., Izmjene i dopune Pravilnika o ustroju radnih mjesta (potvrđeno na sjednici Vijeća akademije 16. 10. 2019.)
* Izmjene i dopune Pravilnika o knjižnici (potvrđeno na sjednici Vijeća akademije 16. 10. 2019.)
* Pravilnik o sustavu prijavljivanja nepravilnosti te izmjene Akademskog kalendara (potvrđeno na sjednici Vijeća akademije 13. 11. 2019.)
* Pravilnik o izvođenju nastave komorne glazbe (potvrđeno na sjednici Vijeća akademije 11. 12. 2019.)
* Izmjene studijskih programa te Pravilnik o postupku utvrđivanja rang-liste prijavljenih pristupnika za upise u I. godinu integriranih preddiplomskih i diplomskih sveučilišnih studijskih programa (potvrđeno na sjednici Vijeća akademije 19. 2. 2020.)
* Financijsko izvješće za 2019. g. (prihvaćeno na sjednici Vijeća akademije 11. 03. 2020.)
* Izmjene Akademskog kalendara za ak. god. 2019/2020. te Akademski kalendar za ak. god. 2020/2021. (prihvaćeno na sjednici Vijeća akademije 10.06.2020.)
* Izvedbeni plan nastave za ak. god. 2020/2021 te Izmjene i dopune Pravilnika o ustroju radnih mjesta (potvrđeno na sjednici Vijeća akademije 30. 9. 2020.)

Uz navedeno, u ak. god. 2019./2020. ostvarena je provedba Kolektivnoga ugovora za znanost i visoko obrazovanje i Dodatka I. Kolektivnom ugovoru za znanost i visoko obrazovanje (NN 9/2019). Budući da navedenim propisom nisu predviđeni zadovoljavajući okviri za standardno i fleksibilno ponderiranje pojedinih oblika umjetničke nastave glazbe, dekan je 30. rujna 2020. donio Odluku o punom nastavnom opterećenju nastavnika i suradnika i odstupanjima od standardnog ponderiranja pojedinih oblika nastave na Muzičkoj akademiji.

Na osnovi te odluke izrađene su individualizirane odluke o kompoziciji radnog vremena za svakoga pojedinog nastavnika. Time je, između ostalog, omogućena dosadašnja i uobičajena nastavnička satnica u skladu sa svim dogovorima i praksom na odsjecima.

Tekst Kolektivnog ugovora i dalje ne prepoznaje specifičnosti umjetničke nastave, poglavito u dijelu kojim bi se trebalo odrediti karakter mentorske individualne umjetničke nastave te primjereno definirati veličinu radnih grupa. Umjetničko područje Sveučilišta zajedničkim je naporom triju akademija tijekom prošle akademske godine izradilo *Prijedlog definiranja oblika izvođenja nastave na umjetničkim akademijama* koji opisuje provedbene specifičnosti umjetničke nastave te nudi rješenja za adekvatno mjerenje opterećenja nastavnika u normiranju rada. Za uvažavanje ovoga dokumenta umjetničko će se područje još trebati izboriti.

Tijekom ak. god. 2019./2020. započeta je izrada novoga Pravilnika o završetku studija kojim bi se obuhvatila sva postojeća pravila i pojasnila procedura završetka integriranoga preddiplomskog i diplomskog studija na Muzičkoj akademiji. Uslijed različite praksa po odsjecima, koja je ponekad i u suprotnosti s akreditiranim studijskim programima koji su izradili ti isti odsjeci, završetak studija treba jasnije organizirati.

Neodgovoran odnos pojedinih studenata i mentora prema intelektualnom vlasništvu pokušao se popraviti pokusnom uporabom programske podrške PlagScan za provjeru autentičnosti ocjenskih radova.

Povjerenstvo za upravljanje kvalitetom i uprava također su razmatrali strateške dokumente srodnih ustanova kako bi pristupili izradi Strategije Muzičke akademije.

U izradi su izmjene i dopune Pravilnika o upravljanju kvalitetom, kao i pravilnika kojima bi se regulirao rad ostalih ansambala (osim Simfonijskog orkestra i komornih sastava), a koje valja uskladiti s nastavnim programom predmetnih kolegija, pri čemu bi upis, vrednovanje i odnos s predmetom Orkestar u praksi mogli biti i bolje uređeni za izborne predmete kao što su Gudački orkestar i Duhački orkestar.

1. **Imovinsko-pravni odnosi**

Dovršetkom radova na otklanjanju nedostataka u gradnji zgrade jest učinjen kvalitetan pomak, a povezana bankovna garancija, koja je vrijedila do 30. 9. 2020., nije naplaćena jer je zapisnički utvrđeno kako je Nexe gradnja otklonila uočene nedostatke u skladu s pripremljenim elaboratom. Omogućili smo potom dugo željeno otvaranje prozora i vrata na sobama koje ih imaju. Međutim, preostaje praćenje situacije s korištenjem ovih mogućnosti (uz ponovnu zamolbu pušačima da otpad ne završava u odvodnim kanalicama jer ćemo u tom slučaju morati pristup ponovno onemogućiti). Nastavljamo nadzor nad prodorima vlage i procurivanjem što je problematika pokrivena drugom, manjom bankovnom garancijom koja vrijedi do 30. 11. 2025.

Okončani obračun s Nexe gradnjom još nije dovršen jer se nije postigla suglasnost oko konačnog iznosa, sudski sporovi su još u tijeku na prvostupanjskoj razini, a pokrenut je i postupak izvan sudske nagodbe. Postoji određeno približavanje stavova suprotstavljenih strana po pitanju takve nagodbe te mogućeg mirenja na Trgovačkom sudu u Zagrebu, ali nije sigurno da će do nagodbe zaista i doći, između ostalog i stoga što Muzička akademija ne može samostalno pregovarati niti odlučivati po tom pitanju budući da nije investitor niti vlasnik zgrade. Za sada nam ostaju sudski troškovi koje podmiruje Grad Zagreb kao vlasnik objekta.

1. **Zgrada i oprema**

Rad i život ustanove u objektu koji je po koncepciji zgrada-stroj ne bi bio moguć bez mnogobrojnih uređaja i sustava.

Od prošle akademske godine imamo novog voditelja zgrade koji se odmah po dolasku uhvatio ukoštac s bogatim nasljeđem prethodnog upravitelja koji je otišao u mirovinu. Godišnje izvješće Ureda za održavanje zgrade i opreme je vrlo opsežno, a za potrebe dekanskog izvješća Vijeću izdvajam najvažnije.

Naslijeđena opsežna tehnička dokumentacija nepotpuna je, posebice u području uputa za upravljanje sustavima i automatikom. U nedostatku pravodobnih i kvalitetnih informacija proizvođača i servisera služba održavanja mora se opetovano snalaziti izumljujući načine učinkovite ručne kontrole, posebice na daljinu. Problematične klima komore bi trebale održavati vlažnost prostora od 40 – 60%, međutim, to nije moguće postići radi ograničene upravljivosti rekuperatora i kompresora. Povezan je i problem ugrađenih termostata koji su neodgovarajući za ovakav tip zgrade, što rezultira nemogućnošću postizanja željenih temperatura i vlažnosti prije svega na istočnom i južnom dijelu zgrade zbog velikih staklenih površina.

U tijeku je postupak digitalizacije papirnate dokumentacije kako bi bila dostupna u svakom trenutku tijekom intervencija radi otežanog funkcioniranja ili otklanjanja manjih kvarova.

Veliki broj godišnjih ugovora za održavanje može se smatrati optimalnim, iako uz većinu firmi koje uredno izvršavaju svoje obveze ima i loših primjera za koje tražimo bolja rješenja - primjerice održavanje rashladnika i scenske tehnike. Situacija se korjenito promijenila nakon što je Akademija podmirila sve dugove dobavljačima i serviserima te počela plaćati sve fakture na vrijeme i u zakonskom roku; time je i većina ugovaratelja počela kvalitetnije održavati naše sustave te brže otklanjati kvarove kada do njih dođe. Ipak, zgradu je potrebno kontrolirati i izvan radnog vremena posebice tijekom stanki duljih od redovitog zatvaranja nedjeljom.

Pitanja energetike i ušteda uvjetovani su koncepcijom funkcioniranja objekta koja podrazumijeva konstantan rad većine sustava bez obzira na broj ljudi u zgradi. Opterećenja mogu varirati ali učinkovitim upravljanjem sustavom može se potrošnja optimizirati. U vremenskom razdoblju 1. 10. 2019. – 30. 9. 2020 uštedjeli smo 31,57 %, odnosno 820.259,23 kuna na energentima spram godine ranije. Na smanjenu potrošnju tijekom *lockdowna* otpada oko 8 – 9 % udjela, a još 2 – 3 % udjela uštede otpada na postizanje povoljnijih ugovora s dobavljačima. Optimizacija upravljanja sustavima uštedila nam je 20 % na energentima. Bile bi moguće i veće uštede kada bi se otklonile manjkavosti dokumentacije te se proširila mogućnost ručnog upravljanja u kombinaciji s automatikom. Podrazumijeva se da uređaje koji energente koriste moramo redovito održavati te obnavljati jer u suprotnom troškovi mogu enormno narasti.

Otvoreni tip objekta poput našeg i u normalnom režimu rada predstavlja organizacijski problem koji je u krizi eskalirao, poglavito u dijelu kontrole i evidentiranja ulaza te kretanja mnogobrojnih posjetitelja po zgradi, a uz poštivanje protuepidemijskih mjera. Dodatni je problem prevelika izloženost osoblja na porti mogućnosti zaraze uslijed gužvi na ulazu. Postavljen je sustav evidencije ulaza/izlaza karticama čime su kontakti jako smanjeni, a preglednost evidencije povećana. Ostaje ovu improviziranu verziju sustava zamijeniti pravom koja će obuhvatiti i garažu, uključujući pozivanje auto-dizala kako bi se smanjila opterećenost portira i fizički protok ljudi na porti. Otvaranjem karticama također dodatno štedimo energiju za grijanje i hlađenje.

Gledajući kadrovske potrebe, još nismo zaposlili pomoćnika voditelja zgrade koji bi trebao biti inženjer zaštite na radu, na što smo inače obvezni zakonski. Radi čišćenja 12.000 m2 u krizi potrebe za čistačicama su nam se utrostručile, tako da konstantno zapošljavamo dodatne čistačice honorarno iz vlastitih sredstava. Kada bismo dvije od njih zaposlili prestankom krize, Akademija ne bi morala trošiti vlastita sredstva na čišćenje.

Troškove je također moguće smanjiti preraspodjelom radnog vremena te popunjavanjem radnih mjesta predviđenih ustrojem. Na oba načina se rad službi optimizira i može se i dodatno racionalizirati da bi se izbjegli prekovremeni radni sati za koje Akademija mora inače sama zaraditi dodatna sredstva. Primjerice, preraspodjelom radnog vremena naših osam domara i portira u manje radne grupe postigli smo otvorenost Akademije subotom bez prekovremenih sati rada.

1. **Informatizacija**

Korisnost umrežavanja Muzičke akademije – kojem su temelji postavljeni u prethodnom razdoblju – ponovno je došla do izražaja u prošloj akademskoj godini tijekom koje smo se suočili s ubrzanom implementacijom informatičkih resursa na nekoliko razina.

Slijedeći praksu velike većine drugih fakulteta Sveučilišta, osposobljen je širi krug nastavnika i suradnika za uporabu sustava za e-učenje Merlin i sustava ISVU, otvoreni brojni e-kolegiji, a pri vrednovanju ishoda učenja u potpunosti smo prešli na uporabu Informatičkog sustava Sveučilišta. Iako to nije prošlo bez teškoća, možemo zaključiti kako je period prilagodbe uspješno završio, a uporaba ISVU-a u ispitnim rokovima postaje rutinska.

Pri naglom prelasku na gotovo isključivu primjenu informatičkih resursa u nastavi na daljinu na početku epidemijske krize nismo imali izbora. Tako je osim nastave na daljinu i znatan dio godišnjih te prijemnih ispita održan također na daljinu – uza sve dvojbe i prijepore koje smo tom prigodom imali.

U praksi se pokazalo da i druge platforme za komunikaciju na daljinu imaju svojih praktičnih prednosti za umjetničku nastavu. Akademija je slijedom zahtjeva odsjeka i nastavnika nabavila i nove licence *softwarea* u svrhu održavanja ispita na daljinu, kao i dodatnu opremu poput *web*-kamera s mikrofonima za održavanje nastave na daljinu iz zgrade. Ipak, najveći dio aktivnosti u nastavi na daljinu tijekom *lockdowna* ovisio je poglavito o mogućnostima samih nastavnika i studenata, točnije o njihovoj vlastitoj opremi te uvjetima za rad koje su imali na raspolaganju kod kuće.

Resursi te nešto bolja oprema Muzičke akademije i nadalje su na raspolaganju za prigode u kojima bismo njihovoj uporabi bili ponovno prisiljeni pribjeći pri umjetničkoj individualnoj nastavi. Zlu ne trebalo - ovaj puta bili bismo bogatiji za značajno iskustvo u radu na daljinu stečeno tijekom proljetnog *lockdowna*.

Muzička akademija od ove ak. god. ima primjerenu opremu za *streaming*, što nam je vrlo važno kako bismo održali pravo javnosti u svim situacijama, a naše nastavne izvedbe i koncerti bili dostupni široj javnosti unatoč ograničenjima za publiku. Svi naši projekti ove sezone moći će biti dostupni i izravno na mreži, uključujući naše koncertne cikluse.

1. **Nastava**

Uz svu korisnost informatičke opreme te mnoge inovativne aspekte njene primjene na Muzičkoj akademiji ostaje činjenica o potrebi izravne poduke poglavito kroz fizičko prisustvo mentora i studenata u istom prostoru kao jednom od glavnih preduvjeta za učinkovitu nastavu većeg dijela našeg područja.

Udruži li se imperativ održavanja nastave u zgradi s realnostima pandemijske situacije te sa strogim uputama za pridržavanje protuepidemijskih mjera, dolazimo do golemih zahtjeva koji su postavljeni pred voditelje nastavne satnice pri izradi rasporeda nastave za dio prošle – kada je popuštanje započelo – te za ovu akademsku godinu. Cjepkanje većih grupa na više manjih, ubacivanje termina čišćenja, pauze za promjene grupa odnosno prozračivanje, potrebe nastavnika i studenata za radom u zgradi ili na daljinu ovisno o zdravstvenoj situaciji ili pripadnosti rizičnim skupinama, samo su neki od izazova kojima moramo odgovoriti u situaciji koja se praktično mijenja na dnevnoj osnovi.

Uprava je odabrala svojevrsni „srednji put“ rješavajući konkretne organizacijske probleme bez isključivog priklanjanja oprečnim koncepcijama (pre)velikog popuštanja ili (pre)velikog ograničavanja. Sve u namjeri ostati što dulje – i po mogućnosti trajno – pri nastavi u zgradi u segmentima rada u kojima je to moguće, posvećujući pritom ujednačenu pažnju svim kolegijima.

Postoje grupe čije su veličine te priroda rada epidemiološki gledano rizičnije od drugih. Tako smo u slučaju zbora morali slijedom odluke nadležne epidemiologinje prekinuti rad odmah nakon početka nastave radi pojave oboljelih te brojnih samoizolacija. Nasuprot tome, dva velika projekta orkestra uspjeli smo u cijelosti realizirati uz nekoliko samoizolacija tijekom rada, dok su na upražnjena izvođačka mjesta uskočile zamjene. Time je odrađen predviđen broj sati kolegija orkestar za cijeli zimski semestar.

Na dan 9. studenoga 2020. broj samoizoliranih na MA-u je 2 studentice, 4 studenta i 2 nastavnika. Ovi brojevi variraju na dnevnoj bazi. U radu na daljinu imamo 9 nastavnika skupnih općih predmeta, 11 nastavnika skupnih predmeta struke radi na daljinu ili kombinirano, a troje nastavnika individualne nastave trenutno rade na daljinu.

U usporedbi s ukupnim brojem nastavnika i studenata te nenastavnog osoblja kao i s obzirom na stanje izvan Akademije, možemo reći da nam za sada navedeni brojevi idu u prilog te da mjere koje poduzimamo daju dobre rezultate. Činjenice pokazuju da rad na Muzičkoj akademiji uz pridržavanje protuepidemijskih mjera uglavnom nije (a posebice nije visoko) rizičan čime imamo argumente protiv potpunog ili djelomičnog zatvaranja ako bi do takve ugroze ipak došlo a mi bismo imali priliku za izbor ili otpor.

Posebnu pažnju također moramo posvetiti vremenu predviđenom za studentsko vježbanje koje radi epidemijske situacije te vremenskih i prostornih ograničenja potvrđeno čini neodvojivi dio našeg obrazovnog procesa – uzalud nam nastava (bila ona u zgradi ili na daljinu) ako nam studenti nemaju mogućnost vježbanja. Prelaskom na šestodnevni radni tjedan – uključivo dvije smjene subotom od ponedjeljka, 2. studenog – dobili smo cijeli jedan dodatni radni dan sa svim vježbaonicama na raspolaganju našim studentima za vježbanje. Na njima je da ovo dodatno vrijeme iskoriste na najbolji mogući način.

Nastavljamo i s tri poslijediplomska studijska programa:

* programi umjetničkog usavršavanja za skladatelje i izvođače,
* specijalističkoga studijskog programa za izvođače te
* doktorskog studija muzikologije u sklopu studijskog programa koji zajednički izvode Filozofski fakultet i Muzička akademija (doktorski studij *Znanosti o književnosti, teatrologije i dramatologije, filmologije, muzikologije i studija* *kulture*).

Na svim se trima poslijediplomskim programima tijekom ak. god. 2019./2020. redovito odvijala nastava, a raspisani su i natječaji za upis novih polaznika.

1. **Zaposlenici u nastavi i ostali zaposlenici**

Zapošljavanja su jedan od pokazatelja opsega i kvalitete suradnje Muzičke akademije i rektora Sveučilišta, a pregled kadrovskih promjena u proteklom razdoblju pokazuje u kojem smjeru idu napori uprave u suprotstavljanju krizi tijekom koje je bez posla ostalo više desetaka tisuća ljudi u Hrvatskoj, a trend se nažalost nastavlja.

Tako smo u području nastavnog osoblja uz jedan odlazak u mirovinu na pjevačkom odsjeku u stalni radni odnos primili ili imamo u tijeku primanje 12 novih djelatnika u nastavi: u 4 predmeta su postupci završili (dvoje umjetničkih suradnika na šestom te docenti na prvom i trećem odsjeku) dok su za 8 kadrovskih predmeta (asistent na prvom, asistent i docent na trećem, 2 docenta na četvrtom, 2 asistenta i predavač na osmom odsjeku) postupci u tijeku.

Može se vidjeti kako je težište na novim zaposlenicima u nižim zvanjima poglavito asistentima te habilitacijama docenata, što su prvi koraci ka preokretanju „obrnute piramide zvanja“, slobodnije rečeno, „većem priljevu mlađih pedagoških snaga“ na Muzičku akademiju. Istodobno smo imali i 12 nastavničkih napredovanja u viša zvanja te smo angažirali i novih 7 vanjskih suradnika - sve ravnomjerno raspoređeno po odsjecima i prema njihovim potrebama.

U sektoru nenastavnog osoblja tijekom ove ak. god. imat ćemo 5 odlazaka u mirovinu: glavni tajnik, voditeljica međunarodnog ureda, djelatnica u kadrovskoj službi, šefica računovodstva (za neka od tih mjesta su natječaji već u tijeku), a jedno od tih mjesta (konkretno ekonoma) nećemo popuniti, nego ćemo preostali koeficijent iskoristiti za napredovanja nastavnika.

Već smo primili po jednu novu djelatnicu u računovodstvu i knjižnici te jednog novog scenskog radnika i voditelja radionice za održavanje instrumenata. U tijeku su nam natječaji za još troje nenastavnih djelatnika: voditelja tonskog studija, producenta te čistačicu. Konačno, promjenama ustroja povećali smo koeficijente za dvadesetak nenastavnih djelatnika.

Nažalost, dekan je morao donijeti i jednu odluku o izvanrednom otkazu jednoj nenastavnoj djelatnici radi osobito teške povrede obveze iz radnog odnosa. Bilo je i propusta u radu pojedinih nastavnika te je dekan izrekao i dvije opomene.

Ukratko, broj zaposlenika Muzičke akademije se tijekom prošle godine povećao na ukupno 124 nastavna djelatnika (u brojku nisu uračunati postupci u tijeku niti 72 vanjska suradnika) te 46-ero nenastavnog osoblja. Kolektiv nam je i strukturno ojačao te se podmladio, a ispunjavanje radnih obveza u svim segmentima zaposlenika možemo ocijeniti primjerenim.

1. **Studenti**

Krizni događaji su najviše pogodili našu najveću i najvažniju skupinu – studentice i studente Muzičke akademije. U proteklom razdoblju bavili smo se poglavito problemom organizacije nastave te ispita, a u vremenu koje dolazi morat ćemo još više napora posvetiti dobrobiti naših studenata.

Uz redovito pohađanje nastave, jedan od studentskih prioriteta svakako je mogućnost redovitog i dostatnog vježbanja, uključivo subotom. Za studentske vježbe – u obliku u kojem na umjetničkom studiju postoje – umjetničko područje obzirom na svoje ovlasti tijekom općeg zatvaranja nije niti moglo imati razmjeran odgovor. Studentski rad u vidu samostalnog vježbanja u odgovarajuće opremljenom prostoru koji treba biti primjereno prilagođen vrsti aktivnosti poput sviranja, pjevanja ili drugoga, jedan je od presudnih čimbenika za uspješan studij na Muzičkoj akademiji. Stoga bi to trebalo biti i posljednje što se privremeno onemogućuje ako se mora. Podstanarske studentske sobe, garaže ili otvoren prostor za lijepog vremena nisu prostorni uvjeti pogodni za muziciranje kao ni za sudjelovanje u teorijskoj nastavi na daljinu.

Potres u ožujku dodatno je sve otežao podjednako za studente i profesore jer su mnogi od njih morali iseliti iz oštećenih nekretnina, što se sve dodatno loše odrazilo na uvjete za održavanje nastave na daljinu te studentsko vježbanje.

Mnogi studenti su također ostali bez poslova koje povremeno obavljaju, čime je i financijski čimbenik dodatno otežao poslovično ionako financijski zahtjevnu studentsku situaciju.

Stoga su studenti i nastavnici tijekom krize trebali uložiti mnogo dodatnih napora te imati mnogo razumijevanja i strpljenja u radu na daljinu, kasnije u hibridnom načinu rada, a potom i pri vrednovanju rezultata. Ponekad je među studentima bilo onih koji su situaciju nastojali iskoristiti za polaganja ispita bez ispunjavanja minimalnih uvjeta. Bilo je i nastavnika koji se nisu najbolje snašli ili su previše spremno prigrlili nerad pod krinkom krize. Sudionici takvog maskenbala srećom su malobrojni na obje strane saveza studenata i nastavnika unutar Sveučilišta te smo akademsku godinu uspješno priveli kraju.

U nastavnu godinu 2020./2021. ušli smo sa 561 upisanim studentom, od toga 89 apsolvenata. Razlog povećanju brojeva – s 538 studenata, od toga 59 apsolvenata, u prethodnoj ak. god. – dobrim je dijelom kriza zbog koje smo studentima praktički poklonili dodatni semestar uz brojne financijske olakšice poput smanjenja školarine ili povrata preplaćene školarine.

Tribina za brucoše održana je u zgradi, ali u dogovoru sa Studentskim zborom ove godine neće biti službene brucošijade. Umjesto toga dekan će Studentskom zboru donirati novčani iznos tri puta veći nego što je Studentski zbor dobivao ranijih godina. Prema riječima predstavnika Studentskog zbora, namjera im je donirana sredstva između ostalog iskoristiti za izradu prigodnih generacijskih memorabilija poput hoodica s logom sveučilišta i Akademije te zaštitnih maski.

Promociju planiranu za studeni smo – zbog uobičajenog sudjelovanja velikog broja sudionika – odgodili za subotu, 12. lipnja 2021., ne samo zbog krize, nego i stoga da bismo obuhvatili diplomante iz dodatnoga „poklonjenog“ semestra.

Po uzoru na novoosnovani sveučilišni Ured za zaštitu zdravlja studenata te na inicijativu nekoliko djelatnica Muzičke akademije u suradnji sa Studentskim zborom, tijekom studenog uvodimo predavanja i radionice s temom psihološke pomoći studentima umjetničkog područja.

Spremnost na pomoć studentima vidljiva je i u statistici prodekana za nastavu čiji je ured protekle godine zaprimio te riješio ukupno 316 studentskih molbi.

Dekan je pak prihvatio povratak studentskog ciklusa Virtuoso u dvoranu Bersa nakon njihova neuspjelog eksperimenta s Hrvatskim glazbenim zavodom, kamo se ciklus na zahtjev samih studenata preselio prošle godine. Dekan također vjeruje da će im ovogodišnji dvostruko veći budžet nego ranijih godina uspjeti nadoknaditi njihove „duševne boli“ proživljene tijekom ovog „samoegzodusa“.

Uz redovite sastanke s predstavnicima Studentskog zbora te njihovo sudjelovanje u radu tijela Akademije, možemo ocijeniti da je suradnja uprave i Studentskog zbora na visokoj razini. S time možemo biti zadovoljni te s tako visoko postavljenom letvicom nastaviti i ubuduće.

U ak. god. 2019./2020. planirano je provođenje studentskih anketa za sve nastavnike koje se, međutim, nije u cijelosti realiziralo zbog zatvaranja sveučilišta u ljetnome semestru. Tijekom zimskoga semestra ak. g. 2019./2020. provedene su redovite studentske ankete (papir-olovka) kojima su obuhvaćena vrednovanja rada dijela stalno zaposlenih nastavnika, dok su u ljetnome semestru, prema naputku Sveučilišta, studentske ankete provedene putem sustava ISVU samo za nastavnike kojima je to potrebno za reizbor, odnosno izbor u više zvanje. Kad rezultati tih anketa za ak. god. pristignu, Povjerenstvo za upravljanje kvalitetom obradit će ih te o njima informirati Vijeće akademije.

Rezultate izlaznih anketa za studente koji su završili integrirane studije u ak. god. 2019./2020. također nismo zaprimili.

1. **Razvoj Akademije**

Pojedinosti razvojnih potreba pojedinih segmenata Akademije istaknuti su pod drugim tematskim točkama. U nastavku osvrt na dosad neobrađene čimbenike razvoja.

Reakreditacija još uvijek nije dovršena jer nismo zaprimili regulacijske dokumente predviđene akreditacijskom preporukom Agencije za znanost i visoko obrazovanje od 8. veljače 2017. Ministarstvo znanosti i obrazovanja nam - unatoč upućenoj požurnici – još nije uputilo pismo očekivanja kao ni potvrdu o ispunjavanju uvjeta za obavljanje dijela djelatnosti visokog obrazovanja. Naše Povjerenstvo za upravljanje kvalitetom raspravljalo je o sastavu novoga tima za samoanalizu koji bi pripremao ustanovu za sljedeći reakreditacijski ciklus.

I dalje nije ostvaren sporazum o zajedničkom izvođenju studijskih programa s Filozofskim fakultetom (Muzikologija dvopredmetno i Glazbena pedagogija dvopredmetno). Finaliziranje ugovora planira se tijekom ak. god. 2020./2021. kada se izabere nova uprava Filozofskoga fakulteta.

Odbor za upravljanje kvalitetom Sveučilišta u Zagrebu evidentirao je i prihvatio naših desetak izmjena studijskih programa, o čemu su tijekom lipnja i srpnja 2020. izdane i odgovarajuće potvrde te je podneseno izvješće Senatu Sveučilišta u Zagrebu, a od prošle ak. god. na Muzičkoj se akademiji izvodi nastava dvaju potpuno novih smjerova integriranoga preddiplomskog i diplomskog studija za instrumentaliste: Tambura i Eufonij.

Osim postojećega programa cjeloživotnog učenja nastavnika kroz Pedagoško-psihološko obrazovanje koje se izvodi u suradnji s Učiteljskim fakultetom Sveučilišta u Zagrebu, od ove je akademske godine sklopljen i ugovor o zajedničkom izvođenju programa Pedagoško-psihološko-metodičko-didaktičkog obrazovanja s Fakultetom organizacije i informatike iz Varaždina. U okviru navedenih programa na Muzičkoj akademiji izvodi se nastava strukovnih metodičkih, didaktičkih, pedagoških i psiholoških predmeta, dok suradničke ustanove Učiteljski fakultet i Fakultet organizacije i informatike polaznicima nude općeobrazovne predmete s područja obrazovanja nastavnika.

Za razvoj Akademije od iznimne su važnosti naši novi studijski programi te uopće novi studijski sadržaji.

Tako je u pripremi dokumentacija za pokretanje novoga programa cjeloživotnog obrazovanja *Stručno usavršavanje u području vođenja vokalnog ansambla* (*VoVA*), koji bi se organizirao u suradnji III. i VIII. odsjeka, a namijenjen je diplomiranim pedagozima koji rade s vokalnim ansamblima (osobito školskima), no za to nisu stekli adekvatnu kvalifikaciju. Trajanje programa bilo bi ukupno tri godine, s time da bi se program sastojao od triju obrazovnih modula (stupnjeva) koje nije potrebno apsolvirati konsekutivno, čime bi se osigurala fleksibilnost i pristupačnost programa korisnicima.

U suradnji s kolegama s Fakulteta elektrotehnike i računarstva (Horvat, Jambrošić) nastavnici I. odsjeka (Seletković, Nježić) i pripadnici struke (Pandurić) radili su na osmišljavanju novoga zajedničkog studijskog programa Glazbena produkcija i oblikovanje zvuka, s kojim bi se krenulo najranije od ak. god. 2022./2023. (s obzirom na to da je elaborat potrebno uputiti u sveučilišnu proceduru najmanje godinu dana prije planiranoga početka nastave). Razgovaralo se i o mogućnosti ponude određenoga dijela toga studijskog programa kao programa cjeloživotnoga učenja.

Unutar postojećih preddiplomskih i diplomskih studija primijećeni su nedostaci psihološko-pedagoške izobrazbe zbog kojih se u nekim zemljama (npr. Slovenija) ne priznaju komponetne nastavničkih kompetencija stečenih na Muzičkoj akademiji u Zagrebu. Stoga se planira proširiti ponuda izbornih predmeta s toga područja, i to u više smjerova: priprema izvođača za nastup, psihičko i fizičko zdravlje glazbenika te muzikoterapija. U tijeku su pregovori s kvalificiranim kadrom koji bi mogao preuzeti izradu prijedloga takvih kolegija te ih ponuditi, najprije kao izborne predmete, a potom bi se moglo pristupiti revalorizaciji postojećega pedagoškog modula, koji je potrebno proširiti i osuvremeniti u skladu s novim međunarodnim standardima.

Tijekom analize stanja poslijediplomskih programa umjetničkog usavršavanja i specijalizacije raspravljalo se i o potrebi pokretanja doktorskih umjetničkih studija. Takvi programi mogli bi se pokrenuti na iskustvima modula cjeloživotnog obrazovanja, a kad se oni prokušaju u praksi, mogli bi se postupno širiti prema razini doktorskoga programa.

1. **Umjetnička, znanstvenoistraživačka i stručna djelatnost Akademije**

Unatoč krizi uspjeli smo ostvariti veći dio planiranih umjetničkih projekata**.**

U elitnom ciklusuLisinski subotom 9.11.2019. izvedena je Beethovenova Deveta simfonija, pod ravnanjem M. Tarbuka povodom 350. obljetnice Sveučilišta u Zagrebu. Isti program pod ravnanjem M. Fortune gostovao je i u Varaždinu. Drugi planirani program za dvoranu Lisinski morao je biti otkazan ali ćemo ove koncertne sezone taj „manjak“ nadoknaditi s tri nastupa u ciklusu *Lisinski subotom*. Osim toga, već su započele organizacijske pripreme za premijeru opere *Životinjska farma* Igora Kuljerića kojom ćemo - zajedničkim naporima svih umjetničkih akademija Sveučilišta - obilježiti stoti rođendan Muzičke akademije 27. 11. 2021., ponovno u ciklusu *Lisinski subotom*, a potom gostovati u Varaždinu i Ljubljani.

U siječnju 2020. Zagrebački solisti održali su *Koncert na dar* u dvorani povodom Dana akademije, a odmah nakon toga 14. i 17. 1. 2020. u suradnji sa Zagrebačkom filharmonijom ostvarena su dva koncerta u KDVL.u na kojima su pod ravnanjem naših profesora dirigiranja uz pratnju orkestra nastupili naši studenti.

Koncertni ciklusi Muzičke akademije u Bersi također nisu ostali pošteđeni krizom. Od planiranih 6 koncerata *Vivat academia* održano ih je 4, od planiranih 7 za *Vivant professores* jedan je otkazan zbog bolesti izvođača, a ostala 3 su otkazana zbog epidemije; od planiranih 8 u Orguljskom festivalu *Anabasis* realizirano je 5.

Završni koncerti radionica Simfonijskog orkestra *Doba romantičara* (dir. Matija Fortuna i studenti dirigiranja) održani su 24. 1. 2020. i 25. 1. 2020 a gostovanje u HNK VŽ 26. 1. 2020. Orkestralnu radionicu planiranu za 8. 5. 2020. morali smo otkazati. U rad orkestra uvedena je novost u vidu repriziranja orkestralnih radionica pod ravnanjem studenata dirigiranja te redovita gostovanja u Varaždinu, što se sve pokazalo dobrim i što ćemo nastaviti.

Radionice ansambala Muzičke akademije: gudačkog, duhačkog i *jazz*-orkestra te ansambla ASMANGU i ansambla udaraljki biNgbang su iz sličnih razloga realizirane u protekloj ak. god. u manjem opsegu, prosječno 70 % od planiranog.

Posljednji veliki projekt prije općeg zatvaranja bila je premijera opere J. Masseneta *Pepeljuga* kojom smo nastavili tradiciju izvođenja opere u suradnji cijelog umjetničkog područja Sveučilišta. Nakon tri izvedbe u Koncertnoj dvorani *B. Bersa* pod ravnanjem Darijana Ivezića i Jurice Petra Petrača, još 2 planirane izvedbe u HNK VŽ otkazane su zbog epidemije. Predstava će biti obnovljena u svibnju 2021. g. u ciklusu *Lisinski subotom* uz reprize u Varaždinu i u Rijeci.

U prošloj ak. god. radi epidemije su morala biti otkazana i dva koncerta za djecu u suradnji s HGM-om. Treće međunarodno saksofonističko natjecanje *Josip Nochta* morali smo odgoditi za lipanj 2021. Na natjecanje se prijavilo 66 natjecatelja iz cijeloga svijeta.

U započetoj sezoni zasad nam koncerti idu po planu. Prvu orkestralnu radionicu vodio je francuski dirigent Pascal Rophé 19. - 23. 10. 2020. s reprizom pod ravnanjem studenata dirigiranja 24. 10. uz *live-streaming*. Program izveden u ciklusu *Lisinski subotom* 7. 11. 2020 o dvadesetoj obljetnici rada Jasenke Ostojić također je repriziran dan kasnije u Varaždinskom kazalištu kao drugi dio diplomskog ispita dirigiranja. U istom projektu smo - zbog odluke epidemiološke službe - morali mijenjati program te odustati od sudjelovanja zbora odmah nakon početka skupnih pokusa. Sljedeći orkestralno-zborski projekt planiran je u ciklusu *Lisinski subotom* za Uskrs 2021. s reprizom u varaždinskoj katedrali. Treba istaći da se ovi veliki projekti odvijaju u pravilu kao rezultat ugovornih obveza Muzičke akademije s priređivačima koncerata te su time odluke u realizaciji rezultat podijeljene odgovornosti među partnerima.

Svi koncertni ciklusi od ove ak. god. ograničeni su na po četiri koncerta godišnje, a rad ansambala MA na po jedan koncertni projekt po semestru. Time bolje iskorištavamo prostorne kapacitete, ansambli imaju bolje radne uvjete te se lakše popunjavaju izvođačima s obzirom na to da paralelnog rada ansambala gotovo više uopće nema. Treba primijetiti kako se ponavlja problem zahtjeva pojedinih profesora glavnih predmeta da im studenti prisustvuju njihovoj nastavi u vrijeme od 14 do 17 sati iako je to vrijeme rezervirano za rad ansambala. Uprava će inzistirati na poštovanju ove uredbe kako bi svi ansambli MA mogli uvijek raditi u punom sastavu.

Svi pristigli prijedlozi na natječaj za financiranje istraživačkih projekata uz potporu Sveučilišta prihvaćeni uz manje modifikacije. Tako se uz financijsku potporu Sveučilišta provodi ukupno 12 istraživačkih projekata za koje je osigurano 806.846,00 kuna:

* *Muzikološki sadržaji u umjetničkom obrazovanju pred izazovima današnjice* (voditelj: Ivan Ćurković)
* *Suor Angelica et autres soeurs* (voditelj: Mladen Tarbuk)
* *Priprema i raspis partiture i notnog materijala za operu Životinjska farma Igora Kuljerića* (voditeljica: Martina Zadro)
* *Istraživanje tonskih mogućnosti viola suvremenih graditelja s naglaskom na hrvatske majstore* (voditelj: Ivan Novinc)
* *Komorna glazba klasicizma za duhače* (voditeljica: Marina Novak)
* *Hrvatska glazba za saksofone* (voditelj: Dragan Sremec)
* *Glazbeno-pedagoški pristup hrvatskom i europskom tradicijskom stvaralaštvu* (voditeljica: Nikolina Matoš)
* *Vivat Academia*(voditeljica: Katarina Krpan)
* *Skladbe 20. stoljeća za simfonijski orkestar* (voditeljica: Diana Grubišić-Čiković)
* *J. S. Bach:* Muka po Marku (voditelj: Tomislav Fačini)
* *Vivant professores* (voditelj: Đuro Tikvica)

Zaposlenici Muzičke akademije sudjelovali su tijekom ak. god. 2019./2020. na dva nacionalna kompetitivna projekta koje podupire Hrvatska zaklada za znanost:

* *Europski režim iregulariziranih migracija na periferiji EU: od etnografije do pojmovnika* (suradnica s MA-a: Mojca Piškor; voditeljica: Marijana Hameršak, Institut za etnologiju i folkloristiku)
* *Diskografska industrija u Hrvatskoj od 1927. do kraja 1950-ih* (suradnice s MA-a: Jelka Vukobratović i Željka Radovinović; voditeljica: Naila Ceribašić, Institut za etnologiju i folkloristiku)

Na inicijativu kolegice Mojce Piškor Muzička akademija uključila se kao partnerska ustanova u AEC-ov međunarodni projekt [*Power Relations in Higher Music Education*](https://www.aec-music.eu/projects/current-projects/PRIhME) te u sklopu toga projekta ostvarila pravo na četverogodišnju financijsku potporu iz fonda Erasmus+.

Nadolazeći međunarodni skup muzikologa od 23. do 29. studenoga 2020. sastojat će se od niza tematskih događanja, predavanja i radionica za stručnu i ostalu zainteresiranu javnost, a uključuje i međunarodni simpozij [Musicology and Its Future in Times of Crises](http://www.muza.unizg.hr/zgmusicology50/category/medunarodni-simpozij/).

Konačno, Muzička akademija će nastaviti upozoravati da struktura Hrvatske znanstvene bibliografije ne podržava upisivanje i bilježenje relevantnih kategorija umjetničkih radova u bazu podataka, što otežava praćenje umjetničkih dostignuća koja se vrednuju u postupcima izbora u zvanja - iako su nastavnici u umjetničko-nastavnim i nastavnim zvanjima na području umjetnosti upisani u Upisnik znanstvenika.

1. **Knjižnica s izdavačkom djelatnošću**

Knjižnica Muzičke akademije s čitaonicom nije toliko javno eksponirana poput primjerice naših koncertnih ciklusa, ali njeno postojanje i kvalitetan rad neodvojivi su dio uspjeha Muzičke akademije. Drago mi je da smo u prošloj godini mogli za stalno uposliti još jednu djelatnicu, ali također izdvojiti i znatno više sredstava za nabavku građe nego ranijih godina: 58.500,68 kuna vlastitih sredstava naspram 33.726,27 godinu ranije.

Unatoč pandemiji, knjižnica je održala nekoliko zanimljivih događanja te primila nekoliko značajnih donacija. Spomenimo i da od 2020. godine prikuplja dokumentarnu građu o umjetničkoj i znanstvenoj djelatnosti na MA te ju objavljuje u repozitoriju DABAR.

U tijeku su i pripreme novih naslova za našu izdavačku djelatnost.

Nastavnici Odsjeka za muzikologiju i djelatnice knjižnice rade na pripremanju monografije o stotoj obljetnici osnutka Muzičke akademije. Tijekom ak. god. 2019./2020. obavljen je najveći dio arhivskoga rada, a objavljivanje se planira u rujnu 2021. godine.

Prijevod knjige Aleksandra Majkapara *Bachove dvoglasne invencije* Sabrine Zelić trenutačno je pred prijelomom i izaći će do kraja godine. Knjiga je dobila status sveučilišnog udžbenika.

Ante Knešaurek priprema za recenziju svoju *Harmoniju*, a knjiga o metodici nastave pjevanja Cynthije Hansell-Bakić je pred postupkom recenzije te ima također prigodu postati sveučilišni udžbenik.

1. **Suradnja sa sveučilišnim tijelima**

Suradnja Muzičke akademije i Sveučilišta vrlo je kvalitetna, što je vidljivo u podršci rektorata kadrovskim potrebama Akademije te u iznosima interventnih sredstava koja se Akademiji redovito dodjeljuju unatoč negodovanju – primjerice STEM (Science, technology, engineering, mathematics) područja. Problemi umjetničkih akademija nisu uvijek financijske prirode kako neki vole tvrditi pa će na smanjivanju postojećeg jaza između umjetničkog područja i ostatka Sveučilišta biti potrebno i dalje ustrajno raditi.

Znanost nema odgovore na sva pitanja niti ispunjava sve ljudske potrebe. Dio koji nedostaje u području je osjećaja, a tu prazninu popunjava umjetnost. Čak i kada bi znanosti bilo bez umjetnosti, ona bi bez umjetnosti bila uzaludna, jer koliko god nam znanost davala odgovora, toliko nam umjetnost može postaviti novih pitanja.

Pritom, naša kultura – a posljedično i Sveučilište - naprosto ne postoje bez hrvatske umjetnosti i umjetničkog obrazovanja odnosno svog umjetničkog područja.

1. **Znanstveno nastavna i stručna suradnja s ostalim članicama Sveučilišta**

Prirodno je da su umjetničke akademije upućene na zajedničko djelovanje ali ta suradnja je opsežnija od brojnih zajedničkih umjetničkih projekata. Takva diseminacija rezultata nastavit će se i ubuduće uz još brojnije stručne projekte koji mogu doprinijeti poboljšanju položaja umjetničkog područja unutar Sveučilišta.

Suradnja s drugim fakultetima izvan umjetničkog područja - primjerice s Filozofskim, Učiteljskim ili FER-om - svakako su poveznice koje pomažu za bolje razumijevanja i prihvaćanja naših stručno argumentiranih objašnjenja o specifičnostima umjetničke nastave o kojima je bilo toliko mnogo riječi uz tako malo razumijevanja u posljednje vrijeme, posebice povezano s kolektivnim ugovorom.

1. **Međunarodna i međuinstitucijska suradnja**

Iako je pandemija jako narušila sve programe mobilnosti kako studenata tako i profesora, tijekom akademske godine 2019./2020. na studentsku razmjenu otišlo je 17 naših studenata u sedam različitih europskih zemalja: Austriju, Francusku, Italiju, Mađarsku, Nizozemsku, Njemačku i Sloveniju. Kod nas je pak boravilo pet studenata iz četiri zemlje u različitim formatima koje nudi studentska mobilnost.

Pet naših profesora ostvarilo je odlaznu mobilnost u Italiju, Sjevernu Makedoniju, Španjolsku i Rumunjsku, a pet profesorskih odlaznih mobilnosti neostvarenih zbog pandemije prebačeno je na sljedeću godinu.

U protekloj ak. god. održano je i više seminara gostujućih predavača. Na 2. odsjeku čak dvanaest, na 3. odsjeku dva a na 4. i 6. odsjeku po tri.

Krize izazvana pandemijom potpuno je poremetila planirani tijek događanja u sklopu predsjedanja Hrvatske Europskom unijom. Tako je niz od planiranih 70 nastupa naših studenata za Ministarstvo vanjskih poslova prekinut početkom ožujka nakon samo desetak održanih nastupa.

1. **Poslovanje, financije i upravljanje**

Pogled na proteklo razdoblje s ocjenom postignutog bio bi uzaludan bez - u najmanju ruku kratkoročne - projekcije s idejom kako učinkovito doći do dugoročno željenih rezultata.

Uz 1) kadrove te 2) nastavne procese u zgradi - kao mjestu gdje prvi rade ovo drugo – financije su četvrti element na koji se oslanja stvarnost Akademije. Bez balansa ovih čimbenika jedan će usporavati drugi, a uzlet samo jednog neće biti dovoljan za sinergijski učinak na cjelinu.

Stanje našeg četvrtog stupa opstojnosti - naših financija – mnogo je bolje nego prije godinu dana. Pridjev “pozitivno” danas je, nažalost, poprimio i drugačije konotacije, ali u slučaju financijske situacije MA ipak vrijede stara pravila: dobro je biti pozitivan.

Na prihodovnoj strani, ostavimo li po strani plaće, po nepotpisanom programskom ugovoru dobili smo 1.684.222,00 kn za participaciju cijene studija i sufinanciranje materijalnih troškova. Interventna sredstva Sveučilišta su iznosila 1.024.417,28 kn a interventna doznaka MZO 3.500.000,00 kn. Smanjenje prihoda bilježimo ostvarivši samo 907.648,00 kn kod školarina. To je rezultat olakšice koje smo pružili studentima u krizi a isto će se dogoditi i ove ak. god. Bilježimo također smanjenje od čak 46,4 indeksna poena od prodaje roba i usluga gdje je zabilježeno samo 644.322,00 kn prihoda – ovdje najveći dio smanjenja prihoda otpada na gubitak za najmove prostora te prihod od ulaznica, sve uzrokovano pandemijom.

Na rashodovnoj strani, od ukupno 5.413.059,00 kn materijalnih rashoda na većini konta bilježimo smanjenja, dobrim dijelom iz razloga kako sam opisao u ranijim poglavljima.

Najkraće rečeno, manje smo zaradili ali smo manje i potrošili. Akademija je u izvještajnom razdoblju od 1. 1. do 30. 9. 2020., zahvaljujući poglavito interventnoj doznaci Ministarstva znanosti i obrazovanja od 3,5 milijuna kuna, zabilježila po prvi puta višak prihoda i primitaka u iznosu od 5.579.188,00 kuna, što je u konačnici rezultiralo viškom prihoda i primitaka raspoloživim u narednom razdoblju u iznosu od 459.168,00 kuna.

Prije godinu dana u ovo doba Akademiji su pristizale odluke o ovrhama po neplaćenim računima za dvije godine unatrag, zbog čega smo bili često omiljena tema novinara. Iako više nije tako, morat ćemo u suradnji s Ministarstvom znanosti i obrazovanja te Sveučilištem tražiti načina da bi se uspostavilo sustavno rješenje za dostatno financiranje realnih troškova našeg hladnog pogona, za što još uvijek nedostaje redovitih 3,5 milijuna kuna na godišnjoj razini.

Ako to ne uspijemo, mogli bismo se ponovno naći u teškoj financijskoj situaciji. Slično je i s vanjskom suradnjom za koju nam MZO duguje još oko 1.100.000,00 kn za posljednje dvije ak. godine. Najveći dio tog iznosa Akademija je vanjskim suradnicima isplatila iz vlastitih sredstava namijenjenih materijalnim troškovima.

Postoje pozitivni signali iz Ministarstva znanosti i obrazovanja, posebice nakon sastanka dekana umjetničkog područja s ministrom Fuchsom. Najava je također da će sredstva za vanjsku suradnju umjetničkog područja RH biti povećana s 10 na 12 milijuna kuna sljedeće godine te financirana s redovitih pozicija MZO-a, umjesto pod stavkom dodatnih materijalnih troškova kao što je sada.

U cilju rješavanja nabrojanih teškoća nastavit ćemo njegovati dobru suradnju sa Sveučilištem i rektoratom. Odnos i kontakti s Ministarstvom znanosti i obrazovanja zadnjih godina nažalost nisu bili na željenoj razini te će ovdje trebati uložiti dodatne napore da bi se situacija poboljšala.

Ključ dobrog upravljanja Akademijom u sadašnjosti je u odgovoru na pitanje kako bismo jedan po jedan od navedenih čimbenika mogli pomaknuti izvan isključivog fokusa u sadašnjosti kako bismo u budućnosti sustavno funkcionirali pomoću pozitivne inercije održivosti. Odlika dobro uređene situacije jest da ona može funkcionirati i nakon što se s pozornice maknu aktualni akteri. Muzička akademija još je daleko od toga da bi bila dovoljno dobro uređena te funkcionirala kako bismo to svi mi željeli. Dijelom je tomu tako zbog nas samih (mislim na Akademiju kao cjelinu, a ne na pojedince), a u ostatku zbog vanjskih čimbenika.

1. **Zaključak**

Je li nam je bolje ili lošije nego prije godinu dana? Na osobnoj razini će svatko morati sam ocijeniti i pronaći svoj odgovor.

Za kuću u cjelini, mogao bih viđenje sažeti ovako: nije teško razumjeti zašto su se problemi u državi povećali. Istodobno, situacija na Muzičkoj akademiji bolja je nego prošle godine u ovo doba u sljedećim elementima:

* imamo dvadesetak djelatnika više, a milijunske dugove manje,
* sve račune plaćamo redovito i ne razvlače nas više po novinama i portalima,
* unatoč krizi nismo bitno manje prisutni na umjetničkoj sceni,
* mnogo više se bavimo nastavom i programima,
* zgrada nam mnogo manje troši i manje procuruje,
* honorari mnogo manje kasne nego prije.

Čini se da na Muzičkoj akademiji za sada pri ocjeni rezultata može vrijediti „manje je više“! A kroz ovu “više-manje” igru riječi, našim studentima želim poslati jasnu poruku: više rada u poslu koji voliš znači manje nezadovoljstva u životu koji živiš. Stoga, *održimo glazbu: učenjem, stvaranjem, istraživanjem...*

Kako dalje? Razvoj događaja u ak. god. 2019./2020. u velikoj mjeri utječe i na tekuću ak. god. prigodno namećući sljedeće prioritete:

1. Suprotstavljanje posljedicama pandemije uz konstantno operativno prilagođavanje rada promjenama situacije;
2. Kadrovska politika uvjetovana potrebama Akademije unatoč krizi;
3. Održavanje pozitivnih efekata rješavanja dužničkih problema nagomilanih iz prethodnog razdoblja;
4. Intenzivna suradnja s cijelim umjetničkim područjem Sveučilišta te RH za sustavno rješavanje problema nedostatnih sredstava za hladni pogon i vanjsku suradnju te poboljšanje položaja umjetničkih akademija unutar Sveučilišta kroz povoljnije uvjete programskih ugovora;
5. Nastavak pojačane brige za održavanje zgrade i poboljšanje rada njenih sustava nakon dovršetka radova na otklanjanju nedostataka gradnje te postizanje nagodbe u povezanim sudskim procesima.

Da bismo navedeno ostvarili potrebna nam je između ostalog i uzajamna želja za jačanjem međusobnog povjerenja. Rezultat prve godine mandata daje razloga za optimizam po ovom pitanju, unatoč nedaćama krize stoljeća koje će nas i nadalje zasipati. Pozitivne pomake možemo nastaviti samo zajedno a najbolje rezultate postići ćemo svatko radeći svoj posao maksimalno angažirano i stručno – kao i do sada, pritom puštajući druge da isto tako s najboljim namjerama odgovorno i kvalitetno rade svoj posao. Pritom ćemo svi, a posebice naši studenti, samo profitirati.

I na koncu godišnjeg dekanskog izvješća zahvaljujem studentima, nastavnicima i nenastavnom osoblju na doprinosu u proteklom razdoblju. Posebice unaprijed zahvaljujem Vijeću Akademije te svim zaposlenicima, vanjskim suradnicima i studentima na svemu što ćemo još zajedno učiniti kako bi nam bilo bolje.

U Zagrebu, 11. studenoga 2020.